CELEX: E2008C0356
Language: bg
Date: 2008-06-11 00:00:00
Title: Решение на Надзорния орган на ЕАСТ № 356/08/COL от 11 юни 2008 година относно схема за възстановяване на данъци за моряци на борда на пътнически кораби от Норвежкия общ корабен регистър (НОКР) (Норвегия)

12.11.2009   
            
            
               BG
            
            
               Официален вестник на Европейския съюз
            
            
               L 295/14
            
         
      РЕШЕНИЕ НА НАДЗОРНИЯ ОРГАН НА ЕАСТ
   № 356/08/COL
   от 11 юни 2008 година
   относно схема за възстановяване на данъци за моряци на борда на пътнически кораби от Норвежкия общ корабен регистър (НОКР) (Норвегия)
   НАДЗОРНИЯТ ОРГАН НА ЕАСТ (1),
   като взе предвид Споразумението за Европейското икономическо пространство (2), и по-специално членове от 61 до 63 и протокол 26 към него,
   като взе предвид Споразумението между държавите от ЕАСТ за създаване на Надзорен орган и Съд (3), и по-специално член 24 от него,
   като взе предвид протокол 3, част I, член 1, параграф 3 и част II, член 4, параграф 3 от Споразумението за надзор и съд,
   като взе предвид Насоките на Органа (4) за прилагането и тълкуването на членове 61 и 62 от Споразумението за ЕИП, и по-специално главата за помощ за морски транспорт,
   като взе предвид Решение № 195/04/COL от 14 юли 2004 г. за разпоредбите за изпълнение, посочени в протокол 3, част II, член 27 от Споразумението за надзор и съд (5),
   като взе предвид решения № 280/06/COL (6) и № 412/06/COL (7),
   като има предвид, че:
   I.   ФАКТИ
   
   1.   Процедура
   
   С писмо от 23 февруари 2007 г. (№ 411169) норвежките органи уведомиха, съгласно протокол 3, част I, член 1, параграф 3 от Споразумението за надзор и съд, за изменение на схемата за възстановяване на данъци за моряци на борда на пътнически кораби от Норвежкия общ корабен регистър (НОКР).
   С писмо от 7 март 2007 г. (№ 412343) Органът поиска допълнителна информация. Норвежките органи отговориха на искането за информация с писмо от 22 април 2008 г. (№ 474517).
   2.   Описание на предложените мерки
   
   2.1.   Наименование на схемата за помощ
   
   Настоящото уведомление изменя обхвата на прилагане на схемата с наименование „Схема за възстановяване на данъци за наетите моряци на борда на плавателните съдове в Норвежкия общ корабен регистър (НОКР) и Норвежкия международен корабен регистър (НМКР)“ (8) така, както беше първоначално разрешена с Решение № 280/06/COL и изменена с Решение № 412/06/COL (9).
   2.2.   Цел на схемата за помощ
   
   Според норвежките органи основните цели на схемата за възстановяване на данъци за моряци е да се гарантира и увеличи заетостта на норвежките моряци и моряците от ЕИП, да се осигури назначаване и квалифицирано обучение на моряците и да се подобри конкурентната позиция на дружествата, които наемат тези моряци. В същото време схемата има и по-широка стратегическа цел за запазване и разработване на ноу-хау и за повишаване на безопасността в морската индустрия като цяло.
   Схемата за възстановяване на данъци за моряци включва подоходния данък и вноските за социално осигуряване, които се дължат от работодателя от името на моряка, на който се възстановяват данъците (т.нар. „схема за нетна надница“). Норвежките органи предлагат схемата да се разшири и да обхване пътническите кораби, пътуващи по маршрута Bergen—Kirkenes, изложени на конкуренция и регистрирани в Норвежкия общ корабен регистър (НОКР).
   Норвежките органи са изчислили, че изменението на схемата за възстановяване на данъци за моряци на борда на съдове от Норвежкия общ корабен регистър (НОКР) ще засегне приблизително 750 моряци.
   2.3.   Национално правно основание за мярката за помощ
   
   Правното основание за изменената схема е фискалният бюджет Budsjett-innst.S.nr. 8 (2006—2007) и Решение № 197 относно бюджета, приети от норвежкия парламент на 12 декември 2006 г., Budgsjett-innst. S. nr. 13 (2006—2007), jf St.prp.nr. 1 (2006—2007) Bevilgninger på statsbudsjettet 2007.
   Решение № 197 относно бюджета се изпълнява според правилник от 21 декември 2005 г., номер 1720 (Forskrift om forvaltning av tilskudd til sysselsetting av sjøfolk), който ще бъде съответно изменен. Норвежките органи посочват, че насоките за прилагане на схемата ще бъдат изменени в съответствие с предложените изменения на схемата.
   2.4.   Допустимост
   
   Схемата за възстановяване на данъци за моряци се прилага за бордовия екипаж по безопасността на корабите, регистрирани в Норвежкия общ корабен регистър (НОКР) с най-малко 100 БТ, които се използват за морски транспорт. Промяната на одобрената схема, за която се прави уведомлението, разширява обхвата ѝ, за да се включи и бордовият екипаж по безопасността на пътнически кораби, плаващи по маршрута Bergen—Kirkenes. Норвежките органи заявяват, че това по същество са т.нар. „Hurtigrute ships“ — крайбрежни експресни линии.
   Норвежките органи не са уведомили за никакви други изменения на схемата за възстановяване на данъци така, както е одобрена от Органа с решения № 280/06/COL и № 412/06/COL. Затова собствениците на съответните кораби ще получават безвъзмездна помощ за моряци, които:
   
               а)
            
            
               имат местожителство за данъчни цели в Норвегия или в друга държава от ЕИП или са граждани на държава от ЕИП;
            
         
               б)
            
            
               подлежат на облагане с данък в Норвегия за дохода, който получават на кораба; и
            
         
               в)
            
            
               имат право на приспадане на данъци според раздел 6—61 от Данъчния закон; и
            
         
               г)
            
            
               чиито заплати се отчитат в схемата на Националния пенсионен фонд за моряци или се документират отделно.
            
         2.5.   Бюджет и продължителност
   
   Уведомено бе, че изменението на схемата за възстановяване на данъци влиза в сила от 1 юли 2007 г. (10) Схемата за възстановяване на данъци зависи от ежегодното решение за бюджета, приемано от норвежкия парламент. Затова схемата е ограничена до финансовата година. Нейното продължаване зависи от разпределянето на средствата в бюджета за следващата финансова година. Норвежките органи посочват, че схемата по принцип не е фиксирана за определен период от време, но ако все още продължава, за нея отново ще бъде направено уведомление след десет години.
   Разпределянето на бюджетните средства за финансовата 2007 година, отговарящи на изменението, за което се уведомява, възлиза на 30 млн. NOK (приблизително 3,6 млн. евро) (11). Годишното отражение от схемата за 2007 г. се изчислява на 90 млн. NOK (приблизително 10,94 млн. евро).
   3.   Коментари на норвежките органи, включително изменения в уведомлението
   
   В писмо от 22 април 2008 г. норвежките органи изказват становището си, че търговският договор с дружество Hurtigruten ASA за закупуване на транспортен капацитет по маршрута Bergen—Kirkenes не включва никакви елементи на държавна помощ. Затова норвежките органи са на мнение, че помощта, отпускана по схемата за възстановяване на данъци за моряци, не се кумулира с помощ, получавана от други местни, регионални или национални схеми или схеми на Общността за покриване на едни и същи разходи, и няма свръхкомпенсация.
   II.   ОЦЕНКА
   
   1.   Наличие на държавна помощ
   
   Член 61, параграф 1 от Споразумението за ЕИП гласи следното:
   
      „Освен изключенията, предвидени в настоящото споразумение, за несъвместими с функционирането му се считат помощите, отпускани от държавите-членки на ЕО, от страните от ЕАСТ или отпускани чрез държавни ресурси под каквато и да е форма, доколкото те засягат търговията между договарящите се страни, които нарушават или заплашват да нарушат конкуренцията, като подпомагат някои предприятия или производства.“
   
   В Решение № 280/06/COL Органът оцени схемата за възстановяване на данъци за моряци, която по това време обхващаше фериботите, използвани за външна търговия, съдовете за крайбрежно плаване и танкерите, плаващи на кратки разстояния. В това решение Органът прецени, че схемата представлява държавна помощ, която е съвместима с функционирането на Споразумението за ЕИП на основание разпоредбите на Насоките за държавна помощ за морски транспорт (12), издадени от Органа. Органът също направи оценка на две изменения на схемата в Решение № 412/06/COL и заключи, че изменената схема представлява съвместима държавна помощ, отново въз основа на Насоките за морски транспорт.
   По-долу Органът ще даде оценка дали изменението, предложено в сегашното уведомление, изменя предишното заключение, че схемата представлява държавна помощ по смисъла на член 61, параграф 1 от Споразумението за ЕИП.
   1.1.   Наличие на държавни ресурси
   
   Мярката за помощ трябва да бъде предоставена от държавата или чрез държавни ресурси. Тъй като възстановяването на подоходния данък и социалните осигуровки ще бъде финансирано с бюджетни средства, този критерий е изпълнен.
   1.2.   Подпомагане на някои предприятия или на производството на някои стоки
   
   Възстановяването на данъка и социалните осигуровки компенсира собствениците на корабите за разходи, които обикновено се поемат от техните бюджети, и затова представлява предимство за онези от тях, които могат да се възползват от схемата. Помощта представлява също селективна мярка, тъй като е насочена само към морския сектор и към собствениците на някои съдове в този сектор. Изменението, за което се уведомява, не променя тази ситуация; всъщност то просто разширява прилагането на схемата за възстановяване на данъци за още един вид съдове и понастоящем засяга само едно допълнително дружество — Hurtigruten ASA.
   1.3.   Нарушаване на конкуренцията и отражение върху търговията между договарящите се страни
   
   Собствениците на кораби, които се възползват от схемата, включително дружеството, което се включва в схемата след разширяването ѝ, осъществяват стопанска дейност в конкуренция със собствениците на кораби/дружества от други държави от ЕИП и помощта по схемата укрепва техните позиции на пазара. Затова тази подкрепа нарушава или заплашва да наруши конкуренцията и засяга търговията между договарящите се страни.
   1.4.   Заключение
   
   На основание горните констатации Органът прави заключение, че схемата за възстановяване на данъци за моряци, и по-специално изменението ѝ, за което се уведомява, представлява държавна помощ по смисъла на член 61, параграф 1 от Споразумението за ЕИП.
   2.   Процедурни изисквания
   
   По силата на протокол 3, част I, член 1, параграф 3 от Споразумението за надзор и съд „Надзорният орган на ЕАСТ трябва да бъде информиран достатъчно време предварително за всякакви планове да се предоставя или изменя държавна помощ, за да може да даде становището си (…). Въпросната държава не може да приема, че предложената мярка е влязла в сила, докато процедурата не приключи с окончателно решение“.
   Норвежките органи уведомиха, че разширяването на схемата за възстановяване на данъци за моряци влиза в сила от 1 юли 2007 г. Но те заявиха, че докато Органът не вземе решение по случая, няма да правят никакви плащания. Затова Органът смята, че норвежките органи са изпълнили горното изискване за уведомяване и задължението да изчакат решението.
   3.   Съвместимост на помощта
   
   Член 61, параграф 3, буква в) от Споразумението за ЕИП посочва, че помощта може да се смята за съвместима с функционирането на Споразумението за ЕИП, ако целта ѝ е да улесни развитието на някои икономически дейности, при условие че тази помощ не влошава условията за търговия между договарящите се страни до степен, която противоречи на общия интерес. Помощта за сектора на корабоплаването трябва да бъде разглеждана по-специално в светлината на Насоките за морски транспорт.
   По-долу Органът ще оцени дали разширяването на схемата за възстановяване на данъци за моряци, така че да обхване бордовите екипажи по безопасността на пътническите кораби, плаващи по маршрута Bergen—Kirkenes, за което се уведомява, е такова, че да промени оценката за съвместимостта, дадена от Органа в решения № 280/06/COL и № 412/06/COL.
   3.1.   Приложимост към дейностите за морски транспорт
   
   Разпоредбите на Насоките за морски транспорт са приложими към дейностите за „морски транспорт“. Определението на дейностите за морски транспорт за целите на посочените насоки съответства на това, дадено в Регламент (ЕИО) № 4055/86 (13), включен в Споразумението за ЕИП като точка 53 в приложение XIII към Споразумението за ЕИП, и в Регламент (ЕИО) № 3577/92 (14), включен като точка 53a в приложение XIII към Споразумението за ЕИП (15). Така морски транспорт се отнася до „транспорт на стоки и хора по море“.
   Изменението на схемата разширява обхвата ѝ, включвайки в него и бордовия екипаж по безопасността на пътническите кораби, обслужващи маршрута Bergen—Kirkenes, които са регистрирани в Норвежкия общ корабен регистър (НОКР) и са изложени на конкуренция. Докато тези съдове осъществяват дейности за морски транспорт по смисъла на Насоките за морски транспорт, те са допустими за помощ по изменената схема за възстановяване на данъци.
   3.2.   Съответствие с целите на Насоките за морски транспорт
   
   Насоките за морски транспорт позволяват въвеждането на схеми за помощ, които да подкрепят интереса на ЕИП да реализира общи цели като:
   
               —
            
            
               подобряване на безопасния, ефективен, сигурен и екологичен морски транспорт,
            
         
               —
            
            
               насърчаване на записването или презаписването в регистрите на държавите от ЕИП,
            
         
               —
            
            
               принос за консолидиране на корабоплавателния клъстър, установен в държавите от ЕИП, като в същото време се поддържа флот, който е конкурентен на световните пазари,
            
         
               —
            
            
               запазване и подобряване на ноу-хау в корабоплаването и защитаване и насърчаване на заетостта на европейските моряци, и
            
         
               —
            
            
               принос за насърчаването на нови услуги в областта на морските превози на къси разстояния.
            
         Както е отбелязано в предишните решения за схемата за възстановяване на данъци за моряци, изричната цел на норвежките органи е да се запазят позициите на страната като водеща в корабоплаването. Тази цел се базира, наред с всичко останало, на жизненоважното значение на тази индустрия за много общности по крайбрежието.
   В този контекст създаването на условия, които позволяват по-справедлива конкуренция с удобни флагове (и други държави от ЕИП), според норвежките органи е най-добрият начин за развитие. Стремежът е със схемата за възстановяване на данъци за моряци да се защити интересът на норвежкото корабоплаване с цел да се подобри безопасността, ефективността, сигурността и екологичността на морския транспорт, да се подкрепи регистрацията или пререгистрацията в норвежкия корабен регистър (НОКР), което ще доведе до консолидиране на норвежкия клъстър в корабоплаването, ще запази конкурентоспособността на флота на световните пазари, ще спомогне за запазване и подобряване на съществуващото ноу-хау в корабоплаването и ще запази и подобри заетостта на моряците в ЕИП. Норвежките органи заявяват, че разширяването на схемата за нетните надници, за да обхване и корабите, плаващи по маршрута Bergen—Kirkenes, подкрепя тези цели. Приблизително 750 моряци ще бъдат засегнати от това разширяване.
   Органът смята, че норвежките органи са дали достатъчна обосновка за съответствието на предложеното изменение на схемата за възстановяване на данъци за моряци с общите цели на Насоките за морски транспорт.
   3.3.   Помощ, предоставяна под формата на намалени разходи за труд
   
   Насоките за морски транспорт посочват, че помощ под формата на намаляване на тежестта на разходите за труд по отношение на моряците от ЕИП е позволена, при условие че тези моряци са наети в бордовия екипаж на кораби, регистрирани в държава от ЕИП. Насоките за морски транспорт позволяват такава помощ с максимален размер до 100 % освобождаване от вноските. С такива мерки трябва да се цели запазване на заетостта в ЕИП, както в бордовия, така и в наземния състав, съхраняване и развиване на ноу-хау в корабоплаването в ЕИП и подобряване на безопасността. По отношение на разходите за труд раздел 3.2, параграф 2 от насоките посочва, че по отношение на разходите за заетост в областта на морския транспорт в ЕИП са позволени следните действия:
   
               —
            
            
               намален процент на вноските за социална закрила на моряците от ЕИП, наети на кораби, регистрирани в държава от ЕИП,
            
         
               —
            
            
               намален процент на подоходния данък за моряците от ЕИП на кораби, регистрирани в държава от ЕИП.
            
         За целите на горепосоченото „моряците от ЕИП“ са определени като:
   
               —
            
            
               граждани на държавите от ЕИП в случая на моряци, работещи на борда на съдове (включително и ро-ро фериботи), които осигуряват редовни пътнически услуги между пристанища на държавите от ЕИП:
            
         
               —
            
            
               всички моряци, подлежащи на данъчно облагане и/или плащане на социални вноски в държава от ЕИП, във всички останали случаи.
            
         Схемата за възстановяване на данъци за моряци касае възстановяване на данък общ доход и вноските за социално осигуряване, плащани от работодателя от името на моряците. По схемата, одобрена с решения № 280/06/COL и № 412/06/COL, собствениците на кораби, които отговарят на изискванията за помощта, получават безвъзмездна помощ за моряци, които са с местожителство за данъчни цели в Норвегия или друга държава от ЕИП, подлежат на облагане с данък в Норвегия за доход, получен в чужбина, имат право на приспадане на данъка в съответствие с раздел 6—61 от Данъчния закон и чиито заплати се отчитат в схемата на Националния пенсионен фонд за моряци или се документират отделно. В този смисъл не се уведомява за никаква промяна. Затова Органът счита, че моряците, обхванати от изменението, попадат в категориите, допустими според насоките.
   3.4.   Пределна стойност
   
   Раздел 3.2 от Насоките за морски транспорт позволява намаляване на вноските за социална закрила на моряците от ЕИП и намален процент на данък общ доход. Според раздел 11 от Насоките за морски транспорт може да се предостави намаление до таван от 100 %, т.e. да се намалят до нула данъчните плащания и социалните разходи. Според първоначалното уведомление на схемата плащанията за възстановяване никога не могат да надхвърлят размера на подоходния данък и социалните осигуровки, който се плаща в действителност. Тъй като в това отношение не е уведомено за никакви изменения, Органът смята, че данъците и социалните осигуровки, които ще се възстановяват в резултат на изменението, за което се уведомява, ще продължат да бъдат в съответствие с Насоките за морски транспорт.
   3.5.   Кумулиране на помощта
   
   В съответствие с раздел 11 от Насоките за морски транспорт намаляването до нула на данъците и социалните разходи е максималното ниво на помощ, което може да бъде разрешено. Други системи на помощ не могат да предоставят по-големи ползи от тази. Норвежките органи заявяват, че помощта по схемата за възстановяване на данъци за моряци не може да се натрупва с помощ, получавана от други местни, регионални или национални схеми или схеми на Общността за покриване на същите допустими разходи.
   3.6.   Заключение
   
   На базата на горната оценка Органът смята, че промяната на схемата за възстановяване на данъци за моряци, разширяваща възстановяването на подоходния данък и социалните осигуровки за моряци, плащани от работодателя, до бордовия екипаж по безопасността на пътническите кораби, плаващи по маршрута Bergen—Kirkenes, изложени на конкуренция и регистрирани в Норвежкия общ корабен регистър, за която се уведомява, е съвместима с функционирането на Споразумението за ЕИП по смисъла на член 61, параграф 3, буква в) от Споразумението за ЕИП и във връзка с Насоките за морски транспорт. Съответно Органът не повдига никакви възражения срещу изменението, за което се уведомява.
   На норвежките органи се напомня задължението, произтичащо от протокол 3, част II, член 21 от Споразумението за надзор и съд във връзка с член 6 от Решение № 195/04/COL, да представят годишни доклади за изпълнението на схемата. От норвежките органи се изисква да представят на Органа възможно най-скоро всички законодателни и административни текстове за изпълнение на горното изменение на схемите за помощ в случаите, в които това още не е направено.
   Съгласно изискванията на раздел 12 от Насоките за морски транспорт на норвежките органи се напомня, че за всички схеми за помощ, попадащи в обхвата на Насоките за морски транспорт, държавите от ЕАСТ трябва да съобщават на Органа оценката за техните въздействия през шестата година от изпълнението им.
   На норвежките органи се напомня също, че Органът трябва да бъде уведомяван за всякакви планове за изменения на схемата.
   Уведомено бе, че схемата за възстановяване на данъци за моряци, одобрена с решения № 280/06/COL и № 412/06/COL, е за периода до 1 януари 2016 г. Настоящото уведомление посочва, че по принцип схемата за възстановяване на данъци не е фиксирана за определен период от време, но ако все още работи, за нея ще бъде направено ново уведомяване след десет години. Норвежките органи не са обосновали защо промяната, за която се уведомява, трябва да продължи по-дълго от схемата, за която бе първоначално уведомено, и затова Органът заключава, че е целесъобразно последното изменение на схемата да изтече на същата дата. Органът обръща внимание на норвежките органи върху факта, че Насоките за морски транспорт, по силата на които е одобрена схемата за възстановяване на данъци, ще бъдат преразгледани през 2011 г. В случай че правилата от Насоките за морски транспорт бъдат променени, това може да се отрази на всички съществуващи схеми за помощ, попадащи в обхвата на Насоките за морски транспорт, включително изменението на схемата, одобрено с настоящото решение,
   ПРИЕ НАСТОЯЩОТО РЕШЕНИЕ:
   Член 1
   Надзорният орган на ЕАСТ реши да не повдига възражения срещу изменението на схемата за възстановяване на данъци за моряци от бордовия екипаж на съдове, регистрирани в Норвежкия общ корабен регистър (НОКР), разширяващо възстановяването на подоходния данък и вноските за социални осигуровки на моряците, плащани от работодателя за бордовия екипаж по безопасността на кораби, плаващи по маршрута Bergen—Kirkenes, изложени на конкуренция и регистрирани в Норвежкия общ корабен регистър, за което се уведомява.
   Изменената схема е съвместима с член 61, параграф 3, буква в) от Споразумението за ЕИП.
   Член 2
   Адресат на настоящото решение е Кралство Норвегия.
   Член 3
   Само текстът на английски език е автентичен.
   
      Съставено в Брюксел на 11 юни 2008 година.
      
         
            За Надзорния орган на ЕАСТ
         
         Kurt JAEGER
         
         
            Член на колегията
         
         Kristján A. STEFÁNSSON
         
         
            Член на колегията
         
      
   
   
      (1)  Наричан по-долу „Органът“.
   
      (2)  Наричано по-долу „Споразумението за ЕИП“.
   
      (3)  Наричано по-долу „Споразумението за надзор и съд“.
   
      (4)  Насоки за прилагането и тълкуването на членове 61 и 62 от Споразумението за ЕИП и член 1 от протокол 3 към Споразумението за надзор и съд, приети и издадени от Надзорния орган на ЕАСТ на 19 януари 1994 г., публикувани в ОВ L 231, 3.9.1994 г., стр. 1 и Притурка за ЕИП № 32, 3.9.1994 г., стр. 1. Насоките бяха изменени за последен път на 19 декември 2007 г. Наричани по-долу „Насоки за държавна помощ“.
   
      (5)  ОВ L 139, 25.5.2006 г., стр. 37.
   
      (6)  Решение № 280/06/COL от 4 октомври 2006 г. относно измененията в схемите за възстановяване на данъци на собствениците на кораби за мореплавателите на борда на плавателните съдове в Норвежкия общ корабен регистър (НОКР) и Норвежкия международен корабен регистър (НМКР), публикувано в ОВ C 143, 28.6.2007 г., стр. 5, Притурка за ЕИП № 30, 28.6.2007 г., стр. 6. Пълният текст на решението може да бъде намерен на уебсайта на Органа на адрес: http://www.eftasurv.int/fieldsofwork/fieldstateaid/stateaidregistry/
   
      (7)  Решение № 412/06/COL от 19 декември 2006 г. относно измененията в схемите за данъчно възстановяване за моряци на борда на морски съдове, регистрирани в Норвежкия общ корабен регистър (НОКР), публикувано в ОВ C 111, 17.5.2007 г., стр. 20, Притурка за ЕИП № 23, 17.5.2007 г., стр. 2. Пълният текст на решението може да бъде намерен на уебсайта на Органа на адрес: http://www.eftasurv.int/fieldsofwork/fieldstateaid/stateaidregistry/
   
      (8)  Наричана по-долу „схемата за възстановяване на данъци за моряци“.
   
      (9)  Вж. бележки под линия 6 и 7.
   
      (10)  Дружествата, които имат право на помощ по схемата, трябва да представят заявка на всеки два месеца за предходните два месеца. Възстановяването обикновено става в срок от два месеца.
   
      (11)  Обменният курс NOK/EUR е 8,2224 за 2007 г., както е публикуван на уебсайта на Органа.
   
      (12)  Наричани по-долу „Насоките за морски транспорт“.
   
      (13)  Регламент (ЕИО) № 4055/86 на Съвета от 22 декември 1986 г. относно прилагането на принципа на свободното предоставяне на услуги по отношение на морския транспорт между държави-членки и между държави-членки и трети страни (ОВ L 378, 31.12.1986 г., стр. 1).
   
      (14)  Регламент (ЕИО) № 3577/92 на Съвета от 7 декември 1992 г. относно прилагането на принципа за свободно предоставяне на услуги в областта на морския превоз в рамките на държавите-членки (морски каботаж) (ОВ L 364, 12.12.1992 г., стр. 7).
   
      (15)  Точка, въведена с Решение на Съвместния комитет на ЕИП № 70/97 (ОВ L 30, 5.2.1998 г., стр. 42 и Притурка за ЕИП № 5, 5.2.1998 г., стр. 175), влязло в сила на 1.8.1998 г.